Veel üheks asjassepuutuvaks näiteks on mitmesuguste autoimmuunhaiguste ja allergiate, eriti aga allergilise astma laiaulatuslik levik tänapäeva nn. tsiviliseeritud ühiskondades. Üheks võimalikuks seletuseks on hügieenitingimuste ulatuslik paranemine, mistõttu tänapäeva lapsed ei puutu valdavalt kokku ussnugilistega (kes olid tõenäoliselt inimese igapäevased kaaslased meie evolutsioneerumise keskkonnas). Et peremehes edukalt sigida, avaldavad helmindid  peremeesorganismile immuunosuppresiivset toimet; sellest jagusaamiseks peab viimane omakorda hoidma oma immuunsüsteemi hüperaktiivses seisundis. Üheks kaasnevaks väljundiks on immuunoglobuliin E (IgE) ülemäärane produktsioon vastuseks süütutele välisärritajatele (nt. tolmulestad, õietolm), mis kaasneb ussnakkustega võitlema kohastunud organismi sattumisega tänapäevastesse sanitaartingimustesse. Ühe (hüpoteetilise) lahendusena probleemile on pakutud laste toidusedeli rikastamist sooleusside pinnavalkudega (Stearns  & Ebert 2001).